Marion Pedersen (V), 2009-04-03:
Det danske arbejdsmarked befinder sig i dag i en situation, hvor 5 pct. af arbejdsstyrken er sygemeldt hver dag, og hvor hver femte af dem desværre aldrig vender tilbage til arbejdsmarkedet igen.
Samtidig er det sådan, at antallet af langtidssyge fortsat er stigende.
Som samfund kan vi ikke være bekendt, at risikoen for, at man bliver udstødt af arbejdsmarkedet, er så omfattende, og derfor tager Venstre situationen dybt alvorligt.
Vi må handle ansvarligt og give de involverede parter de redskaber, der skal til for at sikre, at den syge ikke ender på sidelinjen, hvor en tilbagevenden til arbejdsmarkedet bliver sværere og sværere.
Dette lovforslag er en udløber af den trepartsaftale, der blev indgået med arbejdsmarkedets parter i september sidste år, og det vil medvirke til, at der sættes ind med et helt andet fokus i sygdomsforløbet end tidligere, og en tidlig dialog med arbejdsgiveren vil flytte fokus fra en passiv til en aktiv sygdomsperiode.
På den måde kan den sygemeldte få den nødvendige hjælp og de tilbud, som kan betyde, at den sygemeldte bevarer kontakten til sin arbejdsplads og til arbejdsmarkedet generelt.
Grundtanken bag lovforslaget og trepartsaftalen er altså, at jo tidligere, der sættes ind med hjælp til de sygemeldte, jo større er chancen for, at de kan bevare deres arbejde på den ene eller den anden måde, og derfor skal den tidlige indsats altid have et beskæftigelsesmæssigt sigte.
Jeg går stærkt ud fra, at ingen i Folketinget har lyst til at afskaffe trepartsaftalerne, som netop er det, der ligger til grund for dette lovforslag.
Der er i dag omkring 150.000 mennesker, som hver dag bliver hjemme fra arbejdet på grund af sygdom.
Men jeg synes sådan set ikke, at det er de økonomiske følger, som er de mest bekymrende, men derimod de menneskelige følger af en for sen eller slet ikke tilstedeværende indsats fra arbejdsgiverens og kommunens side.
Det er dybt bekymrende og uhensigtsmæssigt, at disse mennesker mister eller ikke fastholder den nødvendige kontakt til arbejdslivet, og at de derfor i mange tilfælde kan se frem til et liv på offentlig forsørgelse og et liv afskåret fra socialt samvær og faglig udvikling.
Jeg har selv været arbejdsgiver i godt 25 år, og jeg kender derfor til flere eksempler på, at dette har været tilfældet.
Specielt husker jeg et eksempel, hvor den ansattes problem var af langt alvorligere karakter end det, han lagde til grund for sin sygemelding.
Som arbejdsgiver er jeg overbevist om, at muligheden for en dialog og dermed en tidlig indsats i hans helbredsmæssige situation kunne have bevirket, at han ikke var endt der, hvor han er i dag.
I dag har han et liv med invalidepension afskåret fra både arbejdsmarkedet og det sociale samvær, han havde på arbejdspladsen.
Vi taler om en mand, der blot et år forinden var en velfungerende, imødekommende og dygtig medarbejder, der var utrolig glad for sit arbejde og sine kolleger, en mand, som ville ønske, at jeg som arbejdsgiver havde haft mulighed for at gribe ind langt før og derved måske kunne have undgået, at han ser en fremtid i møde uden for arbejdsmarkedet.
Jeg greb ind, men for sent, fordi jeg rent faktisk ikke havde lov til det.
Med en vedtagelse af lovforslaget vil alle medarbejdere eller ledige sygemeldte
tidligere i sygdomsforløbet kunne få hjælp og tilbud gennem dialog.
Ud fra egne erfaringer, adskillige undersøgelser, forskning og sund fornuft mener jeg, at denne aftale i bund og grund er en vindersag for alle parter.
Med aftalen vil vi hjælpe flere sygemeldte med at fastholde kontakten til arbejdsmarkedet og sikre, at de langt hurtigere får den fornødne hjælp og tilbud til igen at vende tilbage til arbejdet.
En reducering af sygefraværet er altså en vindersag for alle parter og specielt for de sygemeldte.
De kan med en vedtagelse af lovforslaget nu få tildelt den påkrævede hjælp, opmærksomhed og tilbud, og det er afgørende for den enkeltes fremtid på arbejdsmarkedet.
Derfor kan Venstre varmt støtte forslaget.
Desuden vil jeg sige, at regeringen for få dage siden har indgået en aftale med Dansk Folkeparti og Liberal Alliance om at indføre en forlængelsesmulighed på 26 uger for særlige grupper af uafklarede sygemeldte, og ministeren fremsætter derfor i dag et ændringsforslag om dette.